b'\n_START_ARTICLE_\nKaj Linna\n_START_SECTION_\nPelaajaura\n_START_PARAGRAPH_\nLinna pelasi juniorivuosinaan helsinkil\xc3\xa4isess\xc3\xa4 Karhu-Kissojen joukkueessa. Pelipaikkaa HIFK:sta ei l\xc3\xb6ytynyt, joten h\xc3\xa4n l\xc3\xa4hti 1990-luvun alussa Bostonin yliopistoon pelaamaan ja opiskelemaan. Linna pelasi yliopistojoukkueessa nelj\xc3\xa4n kauden ajan (1991\xe2\x80\x931995) ja her\xc3\xa4tti t\xc3\xa4n\xc3\xa4 aikana NHL-joukkueiden kiinnostuksen. Ottawa Senators varasi Linnan kev\xc3\xa4\xc3\xa4n 1995 varaustilaisuudessa kahdeksannella kierroksella (183. varaus) ja teki samalla vuoden sopimuksen._NEWLINE_Linna k\xc3\xa4vi Ottawan harjoitusleirill\xc3\xa4, mutta pelipaikkaa NHL-joukkueesta ei auennut, vaan h\xc3\xa4net ohjattiin AHL:ss\xc3\xa4 pelanneeseen Prince Edward Island Senatorsiin. AHL:ss\xc3\xa4 Linna oli joukkueensa tehokkain puolustaja, mutta kutsua NHL-joukkueeseen ei silti tullut. Kauden p\xc3\xa4\xc3\xa4tytty\xc3\xa4 P.E.I. Senatorsin joukkue lakkautettiin ja Linna palasi Suomeen ja HIFK:hon._NEWLINE_HIFK:ssa Linna pelasi seuraavat kaksi kautta (1996\xe2\x80\x931998), joista j\xc3\xa4lkimm\xc3\xa4inen p\xc3\xa4\xc3\xa4ttyi HIFK:n mestaruuteen. Seuraavaksi kaudeksi Linna siirtyi takaisin Pohjois-Amerikkaan, nyt IHL:ss\xc3\xa4 pelanneeseen Nashville Predatorsin farmijoukkue Milwaukee Admiralsiin._NEWLINE_Tavoitteena oli saavuttaa paikka Predatorsissa, mutta Linna ehti pelata kaudella vain 11 ottelussa kunnes koko ura p\xc3\xa4\xc3\xa4ttyi kovasta kyyn\xc3\xa4rp\xc3\xa4\xc3\xa4taklauksesta seuranneeseen vakavaan aivot\xc3\xa4r\xc3\xa4hdykseen. Taklaaja Joe Frederick sai teostaan nelj\xc3\xa4n ottelun pelikiellon._NEWLINE_Aivot\xc3\xa4r\xc3\xa4hdys oli jo uran nelj\xc3\xa4s ja siihen menness\xc3\xa4 pahin. L\xc3\xa4\xc3\xa4k\xc3\xa4rit suosittelivat j\xc3\xa4\xc3\xa4kiekon pelaamisen lopettamista.\n_START_SECTION_\nUran j\xc3\xa4lkeen\n_START_PARAGRAPH_\nPelaajauransa j\xc3\xa4lkeen Linna on muun muassa ty\xc3\xb6skennellyt sijoitusalalla Bostonissa. H\xc3\xa4n harkitsi my\xc3\xb6s paluuta pelaajaksi, mutta luopui sittemmin aikeista. H\xc3\xa4n meni naimisiin kev\xc3\xa4\xc3\xa4ll\xc3\xa4 1999 yhdysvaltalaisen naisyst\xc3\xa4v\xc3\xa4ns\xc3\xa4 kanssa. My\xc3\xb6hemmin Linna palasi Suomeen ja t\xc3\xa4ll\xc3\xa4 hetkell\xc3\xa4 h\xc3\xa4n ty\xc3\xb6skentelee suuressa l\xc3\xa4\xc3\xa4kealan yrityksess\xc3\xa4 toimialueenaan markkinointi ja viestint\xc3\xa4.'